钦定古今图书集成/明伦汇编/官常典/第522卷 > 赵柔
## 钦定古今图书集成/明伦汇编/官常典/第522卷 > 赵柔

按《元史》本传：“柔，涞水人。有胆略，善骑射，好施予。金末，
避兵西山栅险，以保乡井。时刘伯元、蔡友资、李纯等
亦各聚众数千，闻柔信义，共推为长。柔明号令，严约
束，重赏罚，为众所服。岁癸酉，太祖遣兵破紫荆关，柔
以其众降。行省八札奏闻，以柔为涿、易二州长官，佩
金符。丙戌，群盗并起，柔单骑遍入诸栅，说降其众，以”
功迁龙虎卫上将军、真定涿等路兵马都元帅，佩金
虎符，兼银冶总管。庚寅，太宗命兼管诸处打捕总管。
丙申，加金紫光禄大夫，卒。至顺元年，追封天水郡公，
谥庄静。曾孙世安，荣禄大夫、江西行省左丞。